भट्टा पारसौल : पीएम ने की मुआवजे की घोषणा  
प्रधानमंत्री ने भट्टा पारसौल में हिंसा में मामूली जख्मी हुए लोगों को 10,000 तथा गंभीर तौर पर घायलों को 50,000 रुपये की वित्तीय सहायता की घोषणा की।
प्रधानमंत्री मनमोहन सिंह ने हाल ही में ग्रेटर नोएडा के भट्टा पारसौल गांव में हिंसा के दौरान मामूली जख्मी हुए लोगों को 10,000 रुपये तथा गंभीर तौर पर घायल हुए लोगों को 50,000 रुपये की वित्तीय सहायता देने की घोषणा की।  प्रधानमंत्री कार्यालय द्वारा जारी एक बयान के अनुसार प्रधानमंत्री ने उत्तर प्रदेश के गौतमबुद्ध नगर जिले के भट्टा पारसौल व अन्य इलाकों में हालिया घटनाओं के दौरान घायल हुए किसानों और उनके परिजनों के लिए वित्तीय सहायता की घोषणा की है।  अपनी जमीन के लिए उत्तर प्रदेश सरकार से अधिक मुआवजे की मांग को लेकर आंदोलन कर रहे किसानों और पुलिस के बीच झड़प में कुछ लोग घायल हुए। हिंसा में एक व्यक्ति की मौत हो गई थी, वहीं जिला कलेक्टर और वरिष्ठ पुलिस अधिकारी घायल हो गए।  पूरे मामले ने उस वक्त राजनीतिक रूप ले लिया जब कांग्रेस महासचिव राहुल गांधी पिछले हफ्ते मौके पर पहुंचे और किसानों के परिवारों के साथ एक दिन बिताया। बाद में रात को उन्हें गिरफ्तार कर लिया गया और कुछ घंटे बाद छोड़ा गया।  किसानों के आंदोलन को लेकर राहुल और उत्तर प्रदेश की मायावती सरकार के बीच आरोप-प्रत्यारोप का दौरा जारी है। बसपा ने कांग्रेस पर इस मुद्दे पर राजनीति करने का आरोप लगाया है। भाजपा के पूर्व अध्यक्ष राजनाथ सिंह भी भट्टा पारसौल गए थे, लेकिन उन्हें घुसने नहीं दिया गया।